Jan Jakub Pjetaš
Jan Jakub Pjetaš (němsce Johann Jacob Petasch, pseudonym Britwej; * 15. januara 1815 w Njebjelčicach; † 29. awgusta 1885 w Chrósćicach) bě serbski wučer a kulturny prócowar.
Narodźi so jako syn wučerja a wopyta preparandu w Chrósćicach (1829/30) a Budyšinje (1830–32). Wot 1832 do 1836 wuknješe na Krajnostawskim wučerskim seminarje. Prěnje městno jako zastupniski wučer nastupi 1836 w Budyšinje. Mjez 1837 a 1840 dźěłaše jako wučer w Róžeńće. 1840 bu nachwilnje ze słužby pušćeny, kotruž hakle 1845 znowa nastupi, a to najprjedy w Špitlu a 1846/47 we Worklecach. Wot 1847 hač do wuměnka w lěće 1883 bě z wučerjom w Chrósćicach.
Synojo Pjetašec swójby su nimale 200 lět dołho w Njebjelčicach wučili. Tam bě Jana Jakuba Pjetašowy prjedownik Gregor wokoło 1640 z Dobrošic přišoł.
Jan Jakub Pjetaš słušeše w lěće 1848 k sobuzałožerjam Chrósčanskeho serbskeho burskeho towarstwa a bě jeho pismawjedźer. 1872 wobnowi tamniše spěwne towarstwo „Jednota“ a sta so z jeho dirigentom. W lětomaj 1849 a 1850 dopisowaše basnje a mjeńše politiske nastawki do Jutnitžki.
Žórło[wobdźěłać | žórłowy tekst wobdźěłać]
- Jan Meškank: Pjetaš, Jan Jakub. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 446
ayr_Latn szl_Latn szl_Latn szl_Latn szl_Latn pol_Latn szl_Latn